‘La Casa’ i ‘Guardiana de dragones’, pel·lícules per al primer cap de setmana de maig, al cinema Tívoli
2025-07-24

El cinema Tívoli de Burjassot dona la benvinguda al mes de maig amb una cartellera que inclou la reposició de la pel·lícula d’animació Guardiana de dragones i la projecció de La Casa en diverses passades, després de la preestrena i la xarrada amb el seu director, que va tindre lloc la setmana passada. Les entrades per a gaudir de les millors estrenes al cinema local tenen un preu únic de 4 euros i es poden adquirir, telemàticament, en la web del cinema Tívoli o, en la taquilla, des de mitja hora abans de l’inici de cada projecció.

La Casa tindrà les seues projeccions el divendres 3, a les 19.45 h i a les 22.30 h, el dissabte 4, a les 19.30 h i a les 22.30 h i el diumenge 5 de maig, a les 22.30 h. Dirigida per Álex Montoya i protagonitzada per David Verdaguer, Óscar de la Fuente i Olivia Molina, La Casa ha obtingut els premis al millor guió, a la millor banda sonora, el premi del públic i el premi Feroz de la crítica en el Festival de Màlaga. La pel·lícula presenta a tres germans que, després de la mort del seu pare, es reuneixen a la casa familiar en la qual van passar els estius de la seua infància per a decidir què fer amb ella, cosa que resultarà més difícil de l’esperat. La casa està basada en la novel·la gràfica homònima de l’il·lustrador valencià Paco Roca, guanyadora d’un Premi Eisner en 2020.

Com a contrapunt a La Casa, el Tívoli també proposa per al cap de setmana la reposició de Guardiana de Dragones, pel·lícula infantil d’animació i de factura espanyola que han dirigit Salvador Simó i Jianping Li. La pel·lícula, que es reposarà el dissabte 4 i el diumenge 5 de maig, a les 17.00 h, situa l’acció en els temps foscos de la Xina imperial. Els dracs, antany amics i savis aliats dels homes, han sigut perseguits i tancats en masmorres. En una remota fortalesa a les muntanyes, una xiqueta ajuda a escapar a l’últim drac i s’uneix a ell en una apassionant missió per a recuperar el tresor més preuat: l’últim ou de drac, robat per un malvat embruixador que vol explotar el seu potencial màgic per a aconseguir la immortalitat.